[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.10.2005

COM(2005) 495 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ποδηλάτων καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

- Αιτιολόγηση και στόχοι της πρότασης

Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου της 8ης Μαρτίου 2004 (εφεξής «ο βασικός κανονισμός») στο πλαίσιο της διαδικασίας για τις εισαγωγές ποδηλάτων καταγωγής Λαϊκής Δημοκρατίας της Κίνας (ΛΔΚ).

- Γενικό πλαίσιο

Η παρούσα πρόταση υποβάλλεται στο πλαίσιο της εφαρμογής του βασικού κανονισμού και απορρέει από έρευνα που διεξήχθη σύμφωνα με τις ουσιαστικές και διαδικαστικές απαιτήσεις που καθορίζονται στον εν λόγω κανονισμό.

- Ισχύουσες διατάξεις στον τομέα που αφορά η πρόταση

Με τον κανονισμό (ΕΟΚ) αριθ. 1095/2005, τροποποιήθηκαν οι οριστικοί δασμοί αντιντάμπινγκ που εφαρμόζονταν στις εισαγωγές ποδηλάτων καταγωγής ΛΔΚ. Ο δασμός που εφαρμόζεται επί του παρόντος στην τιμή "ελεύθερο στα σύνορα της Κοινότητας", πριν από τον εκτελωνισμό, ανέρχεται σε 48,5%.

- Συνοχή με άλλες πολιτικές και στόχους της Ένωσης

Άνευ αντικειμένου.

Διαβουλεύσεις με τα ενδιαφερόμενα μέρη και εκτίμηση του αντικτύπου

- Διαβουλεύσεις με τα ενδιαφερόμενα μέρη

Σύμφωνα με τις διατάξεις του βασικού κανονισμού, τα ενδιαφερόμενα μέρη τα οποία αφορά η διαδικασία είχαν ήδη τη δυνατότητα να υποστηρίξουν τα συμφέροντά τους κατά την έρευνα.

- Συγκέντρωση και χρησιμοποίηση των εκτιμήσεων εμπειρογνωμόνων

Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων.

- Εκτίμηση του αντικτύπου

Η παρούσα πρόταση απορρέει από την εφαρμογή του βασικού κανονισμού..

Ο βασικός κανονισμός δεν προβλέπει εκτίμηση του γενικού αντικτύπου, αλλά περιέχει διεξοδικό κατάλογο των συνθηκών που πρέπει να εκτιμηθούν.

Νομικά στοιχεία της πρότασης

- Συνοπτική παρουσίαση της προτεινόμενης δράσης

Στις 19 Φεβρουαρίου 2005, η Επιτροπή κίνησε ενδιάμεση μερική επανεξέταση που αφορούσε τον αιτούντα (China Co., Ltd.) και περιοριζόταν στην εξέταση της πρακτικής ντάμπινγκ.

Η Επιτροπή εξέτασε όλα τα επιχειρήματα που προέβαλε ο αιτών, καθώς και τις περιστάσεις, οι οποίες θα μπορούσαν να είχαν μεταβληθεί σημαντικά μετά την επιβολή των αρχικών μέτρων.

Η έρευνα κατέδειξε ότι ο αιτών δεν πληρούσε τα κριτήρια για την υπαγωγή του σε καθεστώς οικονομίας της αγοράς. Επίσης, διαπιστώθηκε ότι ο αιτών δεν πληρούσε τις απαιτούμενες προϋποθέσεις για να επωφεληθεί ατομικού δασμού αντιντάμπινγκ σύμφωνα με το άρθρο 9 παράγραφος 5 του βασικού κανονισμού. Με βάση τα προαναφερθέντα, θεωρείται ότι οι περιστάσεις όσον αφορά την πρακτική ντάμπινγκ δεν έχουν μεταβληθεί σημαντικά σε σχέση με την επικρατούσα κατά την περίοδο της έρευνας κατάσταση που οδήγησε στην τροποποίηση των αρχικών μέτρων. Κατά συνέπεια, συνάγεται το συμπέρασμα ότι η ενδιάμεση μερική επανεξέταση των μέτρων αντιντάμπινγκ, που εφαρμόζονται στις εισαγωγές ποδηλάτων καταγωγής ΛΔΚ στην Κοινότητα, πρέπει να περατωθεί χωρίς να τροποποιηθούν τα ισχύοντα μέτρα.

Προτείνεται, συνεπώς, στο Συμβούλιο να εγκρίνει τη συνημμένη πρόταση κανονισμού για την περάτωση της μερικής ενδιάμεσης επανεξέτασης που θα πρέπει να δημοσιευθεί στην Επίσημη Εφημερίδα.

- Νομική βάση

Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004, της 8ης Μαρτίου 2004.

- Αρχή επικουρικότητας

Η πρόταση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν εφαρμόζεται.

- Αρχή αναλογικότητας

Η πρόταση είναι σύμφωνη με την αρχή της αναλογικότητας για τους ακόλουθους λόγους:

Η μορφή δράσης περιγράφεται στον προαναφερόμενο βασικό κανονισμό και δεν επιτρέπει την υιοθέτηση εθνικών αποφάσεων.

Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι είναι ανάλογα αυτά προς το στόχο της πρότασης: άνευ αντικειμένου.

- Επιλογή μέσων

Προτεινόμενες πράξεις: κανονισμός.

Η προσφυγή σε άλλα μέσα δεν θα ήταν σκόπιμη διότι ο βασικός κανονισμός δεν προβλέπει εναλλακτικές λύσεις.

Επιπτώσεις στον προϋπολογισμό

Η πρόταση δεν έχει επιπτώσεις στον κοινοτικό προϋπολογισμό.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ποδηλάτων καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής «βασικός κανονισμός»), και ιδίως το άρθρο 11 παράγραφος 3,

την πρόταση της Επιτροπής κατόπιν διαβουλεύσεων με τη συμβουλευτική επιτροπή,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

Α. ΔΙΑΔΙΚΑΣΙΑ

1. Ισχύοντα μέτρα

1. Στις 9 Σεπτεμβρίου 1993, το Συμβούλιο, με τον κανονισμό (ΕΟΚ) αριθ. 2473/93[2] επέβαλε οριστικό δασμό αντιντάμπινγκ ύψους 30,6% (εφεξής «αρχικά μέτρα») στις εισαγωγές ποδηλάτων καταγωγής Λαϊκής Δημοκρατίας της Κίνας (εφεξής «η ΛΔΚ»). Στις 18 Ιανουαρίου 1997, ύστερα από έρευνα για καταστρατήγηση, η εφαρμογή του δασμού αυτού επεκτάθηκε με τον κανονισμό (EΚ) αριθ. 71/97 του Συμβουλίου[3] στις εισαγωγές ορισμένων μερών ποδηλάτων καταγωγής ΛΔΚ.

2. Στις 14 Ιουλίου 2000, ύστερα από επανεξέταση ενόψει της λήξεως ισχύος των μέτρων που διεξήχθη σύμφωνα με το άρθρο 11 παράγραφος 2 του βασικού κανονισμού, το Συμβούλιο, με τον κανονισμό (EΚ) αριθ. 1524/2000[4], αποφάσισε να διατηρήσει τα προαναφερθέντα μέτρα.

3. Στις 14 Ιουλίου 2005, μετά την ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού (εφεξής «η προηγούμενη έρευνα»), το Συμβούλιο, με τον κανονισμό (EΚ) αριθ. 1095/2005[5], τροποποίησε τον οριστικό δασμό αντιντάμπινγκ που εφαρμοζόταν επί των εισαγωγών ποδηλάτων καταγωγής ΛΔΚ. Ο τροποποιηθείς δασμός που εφαρμόζεται στην καθαρή τιμή "ελεύθερο στα σύνορα της Κοινότητας", πριν από την καταβολή του δασμού, ανέρχεται τώρα σε 48,5% για τις εισαγωγές ποδηλάτων καταγωγής ΛΔΚ.

2. Τρέχουσα έρευνα

4. Η Επιτροπή έλαβε αίτηση της εταιρείας Giant China Co., Ltd. (εφεξής «ο αιτών»), για μερική ενδιάμεση επανεξέταση, σύμφωνα με το άρθρο 11 παράγραφος 3 του βασικού κανονισμού.

5. H εν λόγω αίτηση βασιζόταν σε επαρκή εκ πρώτης όψεως αποδεικτικά στοιχεία, που παρασχέθηκαν από τον αιτούντα, σύμφωνα με τα οποία οι περιστάσεις βάσει των οποίων καθορίστηκαν τα μέτρα είχαν μεταβληθεί και οι μεταβολές αυτές είχαν διαρκή χαρακτήρα. Ο αιτών ισχυριζόταν, μεταξύ άλλων, ότι οι περιστάσεις όσον αφορά το καθεστώς οικονομίας της αγοράς είχαν μεταβληθεί σημαντικά. Ειδικότερα, ο αιτών υποστήριξε ότι πληρούσε πλέον τα κριτήρια υπαγωγής του σε καθεστώς οικονομίας της αγοράς, σύμφωνα με το άρθρο 2 παράγραφος 7 στοιχείο β) του βασικού κανονισμού. Επιπλέον, παρέσχε αποδεικτικά στοιχεία σύμφωνα με τα οποία αν γινόταν σύγκριση μεταξύ της κανονικής αξίας με βάση το κόστος/τις εγχώριες τιμές του και των τιμών εξαγωγής του στη διευρυμένη Ευρωπαϊκή Ένωση, θα υπολογιζόταν περιθώριο ντάμπινγκ πολύ χαμηλότερο από το επίπεδο του ισχύοντος μέτρου. Για το λόγο αυτό, ο αιτών ισχυρίστηκε ότι δεν ήταν πλέον απαραίτητο να διατηρηθεί το μέτρο στο σημερινό του επίπεδο για την εξουδετέρωση του ντάμπινγκ.

6. Αφού ζήτησε τη γνώμη της συμβουλευτικής επιτροπής, η Επιτροπή κίνησε, στις 19 Φεβρουαρίου 2005, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωση [6], μερική ενδιάμεση επανεξέταση με μοναδικό σκοπό να εξεταστεί αν ο αιτών λειτουργούσε υπό συνθήκες οικονομίας της αγοράς, σύμφωνα με το άρθρο 2 παράγραφος 7 στοιχείο γ) του βασικού κανονισμού ή, εναλλακτικά, αν πληρούσε τις απαιτούμενες προϋποθέσεις για τη χορήγηση ατομικού δασμού, σύμφωνα με το άρθρο 9 παράγραφος 5 του βασικού κανονισμού.

7. Η Επιτροπή έστειλε στον αιτούντα ερωτηματολόγιο και έντυπο αίτησης υπαγωγής σε καθεστώς οικονομίας της αγοράς, σύμφωνα με το άρθρο 2 παράγραφος 7 του βασικού κανονισμού.

8. Η έρευνα κάλυψε την περίοδο από 1ης Ιανουαρίου 2004 έως 31 Δεκεμβρίου 2004 (εφεξής «περίοδος της έρευνας» ή «ΠΕ»).

3. Μέρη τα οποία αφορά η έρευνα

9. Η Επιτροπή ενημέρωσε επίσημα τον παραγωγό-εξαγωγέα, τους εκπροσώπους της χώρας εξαγωγής και τους κοινοτικούς παραγωγούς για την έναρξη της επανεξέτασης. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους, να παράσχουν πληροφορίες και αποδεικτικά στοιχεία, καθώς και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη διαδικασίας. Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετική αίτηση και απέδειξαν ότι είχαν βάσιμους λόγους να γίνουν δεκτά σε ακρόαση.

Β. ΥΠΟ ΕΞΕΤΑΣΗ ΠΡΟΪΟΝ

10. Το υπό εξέταση προϊόν είναι το ίδιο με εκείνο που καλύπτουν η αρχική και η προηγούμενη έρευνα, ήτοι δίκυκλα ποδήλατα και άλλα ποδήλατα (στα οποία συμπεριλαμβάνονται και τα τρίκυκλα διανομής εμπορευμάτων), χωρίς κινητήρα, που κατατάσσονται επί του παρόντος στους κωδικούς ΣΟ 8712 00 10, 8712 00 30 και 8712 00 80 (εφεξής «υπό εξέταση προϊόν»). Δεν προέκυψαν αποδεικτικά στοιχεία που να καταδεικνύουν ότι οι περιστάσεις όσον αφορά το υπό εξέταση προϊόν είχαν μεταβληθεί σημαντικά μετά την επιβολή των μέτρων.

Γ. ΑΠΟΤΕΛΕΣΜΑ ΤΗΣ ΕΡΕΥΝΑΣ

1. Καθεστώς οικονομίας της αγοράς

11. Στο πλαίσιο της έρευνας που περατώθηκε με τον κανονισμό 1095/2005 του Συμβουλίου, διαπιστώθηκε ότι όλοι οι Κινέζοι παραγωγοί-εξαγωγείς που είχαν υποβάλει αίτηση υπαγωγής τους σε καθεστώς οικονομίας της αγοράς δεν πληρούσαν τα κριτήρια του άρθρου 2 παράγραφος 7 στοιχείο γ) του βασικού κανονισμού για τους λόγους που καθορίζονται στις αιτιολογικές σκέψεις 31 έως 33 του εν λόγω κανονισμού. Ο αιτών περιλαμβανόταν μεταξύ των εταιρειών που δεν είχαν γίνει δεκτές για το καθεστώς αυτό στο πλαίσιο της εν λόγω έρευνας.

12. Δεδομένου ότι τα πορίσματα τα σχετικά με τις αιτήσεις υπαγωγής σε καθεστώς οικονομίας της αγοράς της προηγούμενης έρευνας εξακολουθούν να ισχύουν και για το 2004, δηλαδή την περίοδο που καλύπτει η τρέχουσα έρευνα, αποφασίστηκε, κατόπιν διαβουλεύσεων με τη συμβουλευτική επιτροπή, να μην χορηγηθεί το καθεστώς οικονομίας της αγοράς στον αιτούντα, δεδομένου ότι δεν πληροί τα κριτήρια του άρθρου 2 παράγραφος 7 στοιχείο γ) του βασικού κανονισμού.

2. Ατομική μεταχείριση

13. Στο πλαίσιο της προηγούμενης έρευνας είχε συναχθεί επίσης το συμπέρασμα ότι οι Κινέζοι παραγωγοί-εξαγωγείς που είχαν υποβάλει αίτηση χορήγησης ατομικής μεταχείρισης δεν πληρούσαν τις απαραίτητες προς το σκοπό αυτό προϋποθέσεις του άρθρου 9 παράγραφος 5 του βασικού κανονισμού για τους λόγους που καθορίζονται στις αιτιολογικές σκέψεις 45 έως 47 του κανονισμού 1095/2005.

14. Ο αιτών περιλαμβανόταν μεταξύ των εταιρειών που δεν πληρούσαν τις απαιτούμενες προϋποθέσεις χορήγησης ατομικής μεταχείρισης στο πλαίσιο της προηγούμενης έρευνας, της οποίας τα πορίσματα εξακολουθούν να ισχύουν και για την περίοδο που καλύπτει η τρέχουσα έρευνα. Εν προκειμένω, διαπιστώθηκε ότι όλοι οι παραγωγοί-εξαγωγείς της ΛΔΚ υπόκειντο σε σημαντικό κρατικό έλεγχο όσον αφορά τον καθορισμό των ποσοτήτων και των τιμών εξαγωγής του υπό εξέταση προϊόντος, όπως εξηγείται παραπάνω στην αιτιολογική σκέψη 13. Επομένως, συνήχθη το συμπέρασμα ότι ο αιτών δεν πληροί τις απαιτούμενες προϋποθέσεις χορήγησης ατομικής μεταχείρισης στο πλαίσιο της τρέχουσας έρευνας.

3. Συμπέρασμα

15. Με βάση τα προαναφερθέντα, δεν θα μπορούσε να χορηγηθεί στον αιτούντα το καθεστώς οικονομίας της αγοράς ούτε το καθεστώς ατομικής μεταχείρισης. Βάσει αυτών, θεωρείται, στην περίπτωση του αιτούντος, ότι οι περιστάσεις όσον αφορά την πρακτική ντάμπινγκ δεν έχουν μεταβληθεί σημαντικά, σε σχέση με την επικρατούσα κατά την περίοδο της έρευνας κατάσταση που οδήγησε στην τροποποίηση των μέτρων. Κατά συνέπεια, συνάγεται το συμπέρασμα ότι πρέπει να περατωθεί η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ποδηλάτων καταγωγής ΛΔΚ στην Κοινότητα χωρίς να τροποποιηθούν τα ισχύοντα μέτρα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Περατούται η μερική ενδιάμεση επανεξέταση του δασμού αντιντάμπινγκ που εφαρμόζεται στις εισαγωγές ποδηλάτων καταγωγής Λαϊκής Δημοκρατίας της Κίνας.

2. Διατηρείται ο οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 1524/2000 της 10ης Ιουλίου 2000, όπως τροποποιήθηκε τελευταία με τον κανονισμό (ΕΚ) αριθ. 1095/2005 της 12ης Ιουλίου 2005.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον Κανονισμό (ΕΚ) αριθ. 461/2004, ΕΕ L 77 της 13.3.2004, σ. 12.

[2] ΕΕ L 228 της 9.9.1993, σ. 1.

[3] ΕΕ L 16 της 18.1.1997, σ. 55.

[4] ΕΕ L 175 της 14.7.2000, σ. 39.

[5] ΕΕ L 183 της 14.7.2005, σ. 1.

[6] ΕΕ C 44 της 19.2.2005, σ. 24.